ฮั่วเซ่งเฮงคุมGLDไม่ให้เวอร์
หวั่นขาใหญ่ไล่ราคาเชือดรายย่อยนักลงทุนแห่เล่นETFทองทะลุเป้า
22 ส.ค. 2554

หวั่นขาใหญ่ไล่ราคาเชือดรายย่อยนักลงทุนแห่เล่นETFทองทะลุเป้า
ฮั่วเซ่งเฮงฯ เป็นปลื้ม GLD ดีเกินเป้า มาร์เก็ตเมกเกอร์ดูแลราคาไม่ให้ขึ้นโอเวอร์ NAV หวั่นรายใหญ่ไล่ปล่อยของ
นายธนรัชต์ พสวงศ์ กรรมการผู้จัดการ บริษัท ฮั่วเซ่งเฮง โกลด์ฟิวเจอร์ส เปิดเผยถึงการนำกองทุนเปิดเคแทม โกลด์อีทีเอฟ แทร็กเกอร์ (GLD) ซึ่งเป็นอีทีเอฟทองคำกองแรกของประเทศไทย เข้าซื้อขายในตลาดหลักทรัพย์แห่งประเทศไทย เมื่อวันที่ 8 ส.ค.ที่ผ่านมาว่า อยู่ในเกณฑ์ที่ดีมาก และมูลค่าการซื้อขายเฉลี่ยต่อวันสูงกว่าที่คาดไว้น่าจะมีวันละ 100 ล้านบาท 
การซื้อขายกองทุน GLD ในวันแรก ทางตลาดหลักทรัพย์ให้ข้อมูลว่า เกิดจากนักลงทุนรายย่อยประมาณ 90% นักลงทุนสถาบันจำนวน 9% และที่เหลือ 1% เป็นนักลงทุนต่างชาติ ส่วนประเภทของนักลงทุนที่ซื้อขายในวันต่อๆ มา ไม่ได้จัดเก็บข้อมูล




 
ขณะเดียวกันนักลงทุนก็ให้ความสนใจเข้ามาลงทุนมากขึ้น ทำให้มูลค่าสินทรัพย์เพิ่มขึ้นจากที่เสนอขายครั้งแรกมูลค่า 600 ล้านบาท อยากผลักดันให้ถึง 1,000 ล้านบาท ภายในสิ้นปีนี้ เพื่อเพิ่มสภาพคล่องในการซื้อขาย ส่วนทางบริษัทหลักทรัพย์จัดการกองทุน (บลจ.กรุงไทย) จัดตั้งโครงการสูงถึง 3,000 ล้านบาท
“ราคาทองคำที่เพิ่มขึ้นมากๆ น่าจะมีส่วนจูงใจให้นักลงทุนเข้ามาลงทุนผ่าน GLD ซึ่งถือว่าราคาเคลื่อนไหวใกล้เคียงกับราคาทองคำในตลาดโลก” นายธนรัชต์ กล่าว
อย่างไรก็ตาม บริษัท ฮั่วเซ่งเฮง โกลด์ ฟิวเจอร์ ในฐานะผู้ดูแลสภาพคล่อง จะเข้าไปดูแลราคา GLD ให้สมดุลเคลื่อนไหวใกล้เคียงกับมูลค่าสินทรัพย์สุทธิ (NAV) ด้วย เพื่อที่ไม่ต้องการให้นักลงทุนรายใหญ่ไล่ราคาขึ้นไปสูง แล้วให้นักลงทุนรายย่อยเข้าไปซื้อในราคาที่ไม่สอดคล้องกับความเป็นจริง 
ล่าสุดวันที่ 19 ส.ค.ที่ผ่านมา ราคา GLD เปิดกระโดดที่ 2.57 บาท แต่กลับมาปิดที่จุดต่ำสุด 2.52 บาท บวก 0.04 บาท หรือ 1.61% มูลค่าการซื้อขายหนาแน่นถึง 225 ล้านบาท ขณะที่ NAV อยู่ที่ 2.5469 บาท เพิ่มขึ้นจากวันก่อน 0.09 บาท หรือ 3.69% 
ทั้งนี้ การลงทุนในกองทุน GLD ให้ผลตอบแทนต่ำกว่าการลงทุนผ่านทองคำแท่ง ซึ่งวันที่ 19 ส.ค. ราคาขยับขึ้น 950 บาท คิดเป็นอัตราผลตอบแทนถึง 3.68% หลังจากสมาคมค้าทองคำประกาศปรับเปลี่ยนราคาถึง 11 ครั้ง เนื่องจากราคาทองคำในตลาดโลกทะยานขึ้นแรง แม้ว่าราคาขายในประเทศวันที่ 20 ส.ค. อ่อนตัวลง 150 บาท จากวันศุกร์เหลือ ทองแท่งขายออก 2.62 หมื่นบาท และรับซื้อ 2.61 หมื่นบาทก็ตาม
ล่าสุด ราคาทองคำในตลาดสหรัฐเปลี่ยนมือแถว 1,850 เหรียญสหรัฐต่อออนซ์ หลังจากดัชนีดาวโจนส์ยังคงปิดลดลง 172 จุด หรือ 1.57% ปิดที่ 10,817 จุดเมื่อวันที่ 19 ส.ค. 2554 ทำให้เงินลงทุนในตลาดหุ้นย้ายเข้าทองคำ ซึ่งนักค้าทองในประเทศไทยคาดการณ์ว่า ในสัปดาห์นี้ราคาทองคำแท่งมีโอกาสถึง 2.7 หมื่นบาท 
สำหรับกองทุน GLD เสนอขายครั้งแรกที่ราคา 2.2785 บาทต่อหน่วย มีนโยบายเน้นลงทุนในหน่วยลงทุนของกองทุน SPDR Gold Trust ซึ่งเป็นกองทุนอีทีเอฟทองคำที่มีขนาดใหญ่ที่สุดในโลก